ངས་ཀྱི་ཕྲེང་བ་རྣ་བའི་དཔལ། །རྣམ་དཀར་
ཤེས་རབ་སྙིང་གི་བདུད་རྩིའི་གཏེར། །མདོག་དཀར་ཡེ་ཤེས་སྐུ་ཅན་དེར་ཕྱག་བྱ། །དེ་ལ་རེ་
ཤིག་དང་པོ་སྒྲུབ་པ་པོ་དེ་བཞིན་གཤེགས་པའི་རིགས་ཀྱི་དཀྱིལ་འཁོར་གང་ཡང་རུང་བར་ཞུགས་
ཤིང་། ཆུ་དང་ཅོད་པན་གྱི་དབང་བསྐུར་བ་ལེགས་པར་ཐོབ་བ། ལྷག་པའི་ལྷ་འདིའི་རྗེས་སུ་
གནང་བ་དང་སྒྲུབ་པའི་ལུང་ཕྱིན་ཅི་མ་ལོག་པ་ཐོབ་ནས། དམ་ཚིག་དང་ལྡན་པའི་སློབ་མ། དགེ་
བསྙེན་གྱི་གསོ་སྦྱོང་ཡན་ཆད་ལ་གནས་པ་ཁྲུས་དང་གཙང་སྦྲ་སྔོན་དུ་བཏང་སྟེ། །ཡིད་དང་མཐུན་
པའི་གནས་ཁང་སྐྱང་ནུལ་དང་ཕྱག་དར་བྱས་པ། དྲི་ཞིམ་པོའི་ཆུས་བྱུགས་ཤིང་། ཨ་ཀ་རུ་ལ་
སོགས་བའི་དྲི་བཟང་པོ་དང་། མེ་ཏོག་གི་ཕྲེང་བ་མཚར་དུ་མངར་བ་དག་གིས་ཕྱོགས་ཀུན་ནས་
བསྐོར་ཞིང་། དར་སྣ་ཚོགས་ཀྱི་བླ་རེ་དང་ལྡ་ལྡིས་མཛེས་པར་ཕུབ་པའི་ནང་དུ། རྗེ་བཙུན་གྱི་
བྲིས་སྐུ་དགྲམ་ཞིང༌། ཅི་འབྱོར་པའི་མཆོད་པ་ཡིད་དུ་འོང་བ་བཤམ། སྐྱབས་སུ་འགྲོ་བ་དང་།
སེམས་བསྐྱེད་པ་སྔོན་དུ་བཏང་སྟེ། རང་ཉིད་ཐ་མལ་དུ་གནས་པས། ཨོཾ་སྭ་བྷ་ཝ་ཤུད་དྷ་སརྦ་
དྷརྨཱ་བི་ཤུདྷོ་ཧཾ། ཞེས་བརྗོད་ནས། ཅིར་ཡང་མི་དམིགས་པའི་སྟོང་པ་ཉིད་ལ་ཡུན་རིང་དུ་མཉམ་
329

ལྔ་རིག་དཔེ་ཚོགས་ལས།
པཎ་ཆེན་ཤཱཀྱ་མཆོག་ལྡན་གྱི་གསུང་འབུམ། ༼ཉ༽
པར་བཞག་པར་བྱའོ། །དེ་ནི་སྟོང་པའི་རྣལ་འབྱོར་རོ། །དེ་ནས་སྣང་བའི་རྣལ་འབྱོར་ལ་རྩེ་
གཅིག་ཏུ་འཇུག་པར་བྱ་སྟེ། སྟོང་པའི་ངང་ལས་དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་
བརླབས་དང་། རྗེ་བཙུན་འཇམ་དཔལ་གཞོན་ནུར་གྱུར་པའི་ཐུགས་རྗེ་དང་སྨོན་ལམ་རྣམ་པར་
དག་པའི་མཐུ་ལས་གྲུབ་པའི་ཕྱོགས་ཡངས་ཤིང་ཉམས་དགའ་བ། མཐོ་དམན་མེད་པ། བརྗིད་
ཆགས་ཤིང་མཛེས་པ། བལྟ་ན་སྡུག་པ། རིན་པོ་ཆེའི་བྲག་རི་ལྷུན་སྟུག་པ་དག་གིས་ཕྱོགས་ཀུན་
ནས་འཁོར་བའི་ངོས་ལ་དྲང་སྲོང་དུ་མ་བསམ་གཏན་མཛད་པ། ཨནྡྲི་ནི་ལའི་འོད་ཟེར་སྟོང་ཕྲག་
རབ་ཏུ་འཁྲུགས་པའི་ནེའུ་སིང་སྔོན་པོས་ཕྱོགས་མཐའ་དག་རབ་ཏུ་བསྐོར་བ། དེ་ན་སྤྲུལ་པའི་
གླང་པོ་ཆེ་ཐལ་དཀར་གསེར་གྱི་དྲྭ་བས་སྤྲས་པ་དུ་མ་འགྱིང་ཞིང་རྩེ་བས་སྒྱེལ་བའི་བྱི་རུ་དང་མར་
གད་ཀྱི་སྡོམ་པོ་ཆལ་ཆོལ་དུ་འདུག་པ། གསེར་གྱི་ཐིག་ཕྲེང་གིས་མིག་མངས་རིས་སུ་མཉམ་པར་
བོགས་བའི་བར་མཚམས་དག་ན། རིན་པོ་ཆེ་པདྨ་རཱ་ག་དང་། ཨནྡ་རྙིལ་གྱི་ཕྲ་ཚོམས་བཀོད་པ།
མུ་ཏིག་གི་ཕུང་པོ་གྲམ་བུར་བརྡལ་བ། ལ་ལ་དག་ན་སྤྲུལ་བའི་དགེ་སློང་རབ་ཏུ་མང་པོ་བརྡ་སྤྲོད་
པ་དང་། རྟོག་གེ་དང༌། སྙན་དངགས་དང་། སྡེབ་སྦྱོར་དང་། ཚིག་གི་རྒྱན་དང་། གསོ་དཔྱད་
དང་། ཟློས་གར་དང་། རིག་པའི་རྣམ་གྲངས་བསམ་ལས་འདས་ཤིང་། དཔག་པར་དཀའ་བ་
དག་དང་། གཞན་ཡང་ཟབ་པ་དང་། རྒྱ་ཆེ་བའི་དམ་པའི་ཆོས་ཀྱི་སྒྲ་དབྱངས་སྙན་པར་སྒྲོགས་
པ། ལ་ལ་དག་ན་ཕྱོགས་བཅུའི་འཇིག་རྟེན་གྱི་ཁམས་རབ་འབྱམས་ནས་འོངས་པ་ཉན་ཐོས་དང༌།
རང་སངས་རྒྱས་དང་། བྱང་ཆུབ་སེམས་དཔའ་དག་འཕགས་པ་འཇམ་དཔལ་གྱི་ཞལ་མངོན་སུམ་
དུ་བལྟ་ཞིང་། དགེ་བའི་གཤེས་གཉེན་དུ་བསྟེན་པ། ལ་ལ་དག་ན་བསྙུང་བར་གནས་ཤིང་འཇིགས་
པར་དམིགས་ཏེ་གཙང་སྤྲ་བྱེད་པ་བདག་རྗེ་བཙུན་གྱི་སྒྲུབ་པ་ལ་རྩེ་གཅིག་ཏུ་གཞོལ་བས་ངག་གི་
དབང་ཕྱུག་ཐོབ་ཅིང་། ཐོགས་པ་མེད་པའི་སྤོབས་པ་དང་། གཟུངས་དང་མངོན་པར་ཤེས་པ་
མང་པོ་ཤར་བས་གང་བ་དག་ཡོད་དོ། །ནེའུ་སིང་གི་དཀྱིལ་དྲང་ཐད་ན་དངུལ་དཀར་གྱི་མེ་ལོང་
དྭངས་ཤིང་དྲི་མ་མེད་པ། དཔག་ཚད་ལྔ་བཅུའི་ཆུ་ཞེང་ཅན་ལ། ཟླ་བ་ཉ་ཡོངས་སུ་གང་བ་འབུམ་
ཕྲག་དུ་མའི་འོད་ཟེར་འཐུངས་ཤིང་སིམ་པའི་མདོག་ཅན། སིམ་ཞིང་སྣུམ་བའི་འོ་མ་ཅན་གྱི་རྒྱ་
མཚོ་ལྷ་རྫས་ཀྱི་རིན་པོ་ཆེ་སྣ་ཚོགས་ཀྱི་སྙིང་པོ་ཅན། ཡན་ལག་བརྒྱད་དང་ལྡན་པ། འབུར་དུ་
330

རྗེ་བཙུན་ངག་གི་དབང་པོའི་སྒྲུབ་ཐབས་པདྨ་དཀར་པོའི་ཕྲེང་བ་སོགས་ཡི་དམ་ལྷའི་སྒྲུབ་ཐབས་ཀྱི་ཚོགས།
དོད་པ་ལྟ་བུའི་རྣམ་པས་ཡོངས་སུ་གང་བ། འཇམ་ཞིང་དལ་བའི་རླབས་ཀྱི་ཕྲེང་བ་དུ་མས་ཉེ་བར་
འཁྱུད་ཅིང་བདུད་རྩིའི་ཟེགས་མ་འཐོར་བ། ཨུཏྤལ་དང་། པུནྡྷ་རི་ཀ་དང་། པདྨ་དམར་པོ་དག་
གི་དྲྭ་བས་མཛེས་པར་ཁེབས་པའི་ཁྲོད་ན། སྤྲུལ་པའི་ཁྲུང་ཁྲུང་དང་། ངང་ངུར་དང་ས་ར་ས་ལ་
སོགས་པ་ཕྱོགས་བརྒྱར་རོལ་ཞིང་རྩེ་བ། མགྲིན་པ་མཐོ་ཞིང་རབ་ཏུ་མཐོ་བར་བཏེག་ནས་རྣམ
ཐར་སྒོ་གསུམ་གྱི་སྒྲ་དབྱངས་སྙན་པར་སྒྲོགས་པ། དེ་ལྟ་བུའི་རྒྱ་མཚོ་ཆེན་པོའི་འགྲམ་ངོགས་
ཡངས་ཤིང་རྒྱ་ཆེ་བའི་བར་བར་དག་ན། མཐོ་རིས་ཀྱི་བུ་མོ་སྟོང་གི་ལག་པས་གསར་དུ་བསྐྲུན་
པའི་བཻཌཱུརྻའི་འདབ་མ་འབུམ་ཕྲག་སྒྲིག་པའི་ལོ་མའི་གུར་ཁང་ཉམས་རབ་ཏུ་དགའ་བ་དག་ན།
དྲི་ཟའི་ལྷ་མོ་སྟོང་ཕྲག་མང་པོས་མཆོད་པའི་ཉམས་སྣ་ཚོགས་བསྒྱུར་བའི་དབུས་ན། མཚར་ཞིང་
སྡུག་པའི་དབྱངས་ཅན་ལྷ་མོ། རིན་པོ་ཆེ་ནལ་གྱི་རྒྱུད་མངས་སྟོང་ཕྲག་རབ་ཏུ་བརྒྱུས་པའི་དྲི་ཟའི་
ཏམ་བུ་ར་ཚངས་པའི་འཇིག་རྟེན་གྱི་བར་དུ་སྒྲེང་པ། ཕྱག་གཡས་པ་གསེར་གྱི་སོར་གདུབ་ལྡིང་
ཞིང་འཕུར་བ་ལྟ་བུའི་སིལ་སིལ་གྱི་སྐད་ལས་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་སྒྲ་དང་
བཅས་པའི་སོར་མོའི་ཕྲེང་བས་རྒྱུད་མངས་རབ་ཏུ་བརྡུང་པའི་དབྱངས་ལས།
སྙད་ངག་དང༌།
ངེས་བརྗོད་དང་། སྲིད་བསྲུང་དང་། བཟོ་དང་། གསོ་བ་དང་། བརྡ་སྤྲོད་པ་དང་། ལུགས་
ཀྱི་བསྟན་བཅོས་དུ་མའི་ཉམས་རང་གི་ངང་གིས་འབྱུང་བའི་དབྱངས་སྙན་པོ་དག་གིས་རྗེ་བཙུན་ལ་
མཆོད་པར་འབུལ་ཞིང་། ཨུཏྤལ་ལྟར་ཡངས་ཤིང་། པིར་གྱིས་བྲིས་པ་ལྟ་བུའི་སྨིན་ལེགས་མ་བྱེ་བ་
ཕྲག་བརྒྱ་དང་ཐབས་གཅིག་ཏུ་རྗེ་བཙུན་གྱི་ཞལ་ལ་མངོན་པར་བལྟ་བ་དང་ཅུང་ཟད་འཛུམ་བག་
དང་ལྡན་པར་བཞུགས་སོ། །མཚོ་དེའི་དབུས་མ་གཡོ་བའི་སྟེང་གི་ནམ་མཁའ་ལས། པཾ་ཡིག་
དཀར་པོ་ཞུ་བ་མཚོའི་ནང་དུ་ལྷུང་ཞིང་སྨིན་པ་ལས་འཁྲུངས་པའི་རིན་པོ་ཆེ་ནལ་གྱི་ཡུ་བ་དང་།
སྦུར་ལེན་གྱི་ཆུ་བ་འཁྲང་ཞིང་ལྡེམ་པའི་ངོས་ལ། ཆུ་ཤེལ་དཀར་པོ་དྲི་མ་མེད་པའི་འདབ་མ་
འབུམ་དང་ལྡན་པའི་པདྨ་དཀར་པོའི་ལྟེ་བ། རིན་པོ་ཆེ་དབང་གི་རྒྱལ་པོའི་ཟེ་འབྲུས་ཡོངས་སུ་
གང་བ་ལ། གསེར་གྱི་གེ་སར་ཟག་པ་མེད་པའི་བདུད་རྩི་འཁྲུངས་པ་དག་གིས་རིམ་པར་བསྐོར་
བ་ལ། གཡུའི་བུང་བ་གཞོན་ནུ་འཁོར་ཞིང་བདུད་རྩིས་རབ་ཏུ་མྱོས་པ་དག་ཆོས་ཀྱི་སྡོམ་བཞིའི་
དར་དིར་སྙན་པར་སྒྲོགས་པའོ། །དེའི་སྟེང་ན་དོན་དམ་བྱང་ཆུབ་སེམས་ཀྱི་ངོ་བོ་ཨཱཿཡིག་དཀར་
331

ལྔ་རིག་དཔེ་ཚོགས་ལས།
པཎ་ཆེན་ཤཱཀྱ་མཆོག་ལྡན་གྱི་གསུང་འབུམ། ༼ཉ༽
པོ་གདོད་མ་ནས་སྐྱེས་འགག་གནས་གསུམ་གྱིས་དབེན་པ་དེ་ཞུ་བ་ཡོངས་སུ་འཁྱིལ་བ་ལས།
ཀུན་རྫོབ་བྱང་ཆུབ་སེམས་ཀྱི་རང་བཞིན་ཟླ་བའི་དཀྱིལ་འཁོར་ཉ་རབ་ཏུ་གང་ཞིང་བསིལ་བའི་
འོད་ཟེར་གྲངས་མེད་པ་རབ་ཏུ་འཁྲུགས་པ། སྙིང་རྗེ་ཆེན་པོའི་ངོ་བོ་རི་བོང་གཞོན་ནུའི་གཟུགས་
གསལ་བར་དོད་པ། དེའི་སྟེང་དུ་གློ་བུར་གྱི་དྲི་མ་ཐམས་ཅད་དང་བྲལ་བའི་ཐུགས་རྡོ་རྗེའི་ངོ་བོ་
ཨཱཿརིང་པོ་ཚེག་དྲག་ཅན་འོད་ཟེར་འབུམ་ཕྲག་གྲངས་མེད་པ་ནམ་མཁའི་མཐའ་ཀླས་པར་ཁྱབ།
སེམས་ཅན་མང་པོའི་མི་ཤེས་པའི་མུན་པ་གསལ། རྗེ་བཙུན་འཇམ་པའི་དབྱངས་ཀྱི་གོ་འཕང་ལ་
བཀོད། སླར་འདུས་ཡོངས་སུ་གྱུར་པ་ལས། སྐུ་རྡོ་རྗེའི་ངོ་བོ་རྗེ་བཙུན་ངག་གི་དབང་ཕྱུག་སྐུ་
མདོག་ཀཻ་ལ་ཤའི་རི་ལྟར་བརྗིད་ཆགས་པ་ལ། དགུང་ཟླ་ཉ་ཡོངས་སུ་གང་བ་འབུམ་ཕྲག་དུ་མས་
ཀུན་ནས་དཀར་བར་བྱས་པ་ལྟ་བུའི་ཚུལ་ཅན། དེ་བཞིན་གཤེགས་པའི་སྐྱིལ་མོ་ཀྲུང་གིས་
བཞུགས་པའོ། །ཕྱག་གཡས་པ་ངག་གི་དབང་ཕྱུག་མཆོག་གི་དངོས་གྲུབ་སྟེར་བའི་ཉམས་ཀྱིས་
གླང་པོ་ཆེ་ཞི་ཞིང་དུལ་བའི་སྣ་ལྟར་བརྐྱང་པ། དེའི་མཐེབ་འཛུབ་སྦྱར་བའི་དབུས་ནས་འཁྲུངས་
!
ཤིང་། ཉོན་མོངས་པ་དང་སྡུག་བསྔལ་གྱི་འདམ་གྱིས་མ་གོས་པའི་པདྨ་དཀར་པོ་དཔག་བསམ་གྱི་
ལྗོན་པ་ལ་འཁྲིལ་ཤིང་གཞོན་ནུ་འཁྲིལ་བའི་ཚུལ་གྱིས་སྙན་གྱི་ཐད་ཀར་སླེབ་པ། སྙན་ཤལ་གྱི་
ལུང་མིག་ཡངས་པའི་ངོས་ལ་འཕྱངས་པའི་རིན་པོ་ཆེ་ཉི་མའི་འོད་ཟེར་འཁྱུག་ཅིང་འབར་བའི་ཐད་
ཀར་ཁ་བྱེ་བ། དེའི་གེ་སར་གྱི་སྙིང་པོ་ལ་དངོས་པོ་ཐམས་ཅད་ཀྱི་གནས་ལུགས་ཇི་ལྟ་བའི་ངོ་བོ་
མཁའ་ལྟར་དྭངས་ཤིང་། ལྷ་རྫས་ཀྱི་རྡོ་རྗེ་ལྟར་ཐམས་ཅད་དུ་ཐོགས་པ་མེད་པའི་རལ་གྲི། རྟོག་
པའི་དྲྭ་བ་དང་མི་ཤེས་པའི་ས་བོན་གཅོད་པའི་རྣོ་ངར་ཅན། ཇི་ལྟ་བ་མཁྱེན་པའི་ཡེ་ཤེས་ཀྱི་ངོ་བོ་
ཉི་མ་འབུམ་ལས་ལྷག་པའི་མེ་ལྕེ་དུམ་བུ་དུམ་བུར་འཁྱིལ་ཞིང་རབ་ཏུ་འབར་བ། ཆང་བཟུང་ལ་
ས་བོན་གྱིས་མཚན་པ་གྱེན་དུ་བཞེངས་པའོ། །ཕྱག་གཡོན་པ་མི་ཤེས་པའི་འདམ་དང་བྲལ་བའི་
ཨུཏྤལ་དཀར་པོའི་ཡུ་བ་ནས་མཐེབ་སྲིན་གྱིས་ཐུགས་ཁར་འཛིན་པ། གྱེན་དུ་འཁྲིལ་བ་སྙན་གྱི་
ཐད་ཀར་སླེབ་པ། སྙན་ཤལ་གྱི་རིན་པོ་ཆེ་ཟླ་བའི་འོད་ཟེར་ཕྱོགས་བརྒྱར་འཕྲོ་བའི་ཐད་ཀར་
ཞལ་ཕྱེ་བ། གེ་སར་གྱི་སྙིང་པོ་ལ་དངོས་པོ་ཐམས་ཅད་ཀྱི་ཇི་སྙེད་པའི་ངོ་བོ་བཻཌཱུརྱའི་གླེགས་བུ་ལ་
འཛམ་བུ་ཆུ་བོའི་གསེར་གཙོ་མས་ཐིག་ལེར་བྲིས་པའི་རྒྱལ་བའི་ཡུམ་སྟོང་ཕྲག་བརྒྱ་པའི་གླེགས་
332

རྗེ་བཙུན་ངག་གི་དབང་པོའི་སྒྲུབ་ཐབས་པདྨ་དཀར་པོའི་ཕྲེང་བ་སོགས་ཡི་དམ་ལྷའི་སྒྲུབ་ཐབས་ཀྱི་ཚོགས།
བམ་སྒྲུབ་པ་པོ་ལ་ཟད་མི་ཤེས་པའི་སྤོབས་པ་དང་། མི་བརྗེད་པའི་གཟུངས་མཆོག་སྟེར་བའི་
ཚུལ་དུ་སྒེག་པར་བཞུགས་པ་ལ། ལྷ་རྫས་དར་སྣ་ཚོགས་ཀྱི་ན་བཟས་མཛེས་པར་སྤྲས་པའོ། །
བུང་བ་ལྟར་གནག་ཅིང་དབུ་སྐྲ་རལ་པའི་ཐོར་ཅོག་སྤྱི་བོར་བཅིངས་པའི་རྩེ་མོར་རིན་པོ་ཆེ་དབང་
གི་རྒྱལ་པོ་བཞུགས་པ་ལ་འོད་ཟེར་ཕྱོགས་བརྒྱར་འཕྲོ་བ། གསེར་གྱི་ཉག་ཐག་འཇམ་པོ་ལ་རིན་
པོ་ཆེ་སྣ་ཚོགས་ཀྱི་རྒྱན་ཕྲེང་ཚར་དུ་བསྟར་བའི་སྲད་བུས་ཐད་སོ་ཐད་སོར་བཅིངས་པའི་ཟུར་ཕུད་
ལྔ་དང་ལྡན་པ། ལྷའི་བཟོ་བོ་མཁས་པ་ཤེས་རབ་གསལ་ཞིང་ཡིད་གཞུངས་པ་དག་གིས་མཛེས་
པར་བསྐྲུན་པའི་རིན་པོ་ཆེའི་རྒྱན་ཕྲེང་ཡིད་རབ་ཏུ་འཕྲོག་པ་སིལ་སིལ་གྱི་དབྱངས་རྣ་བར་སྙན་
ཞིང་ཡིད་ལ་སིམ་པ་དག་གིས་མགུལ་བ་དང་དཔུང་པར་བརྒྱན་ཅིང་། ཕྱག་དང་ཞབས་དང་སོར་
མོ་རྣམས་ཀྱི་གདུབ་བུ་འོད་ཟེར་རབ་ཏུ་འཕྲོ་བ་ཡིད་དུ་འོང་བ། དོ་ཤལ་དང་། དོ་ཤལ་ཕྱེད་པ་
དང་། སེ་མོ་དོའི་ཕྲེང་བ་རིང་པོ་དག་གིས་ཐད་སོ་ཐད་སོར་སྤྲས་པའོ། །དབང་པོའི་གཞུ་ལྟར་
བཀྲ་ཞིང་དྭངས་ཤིང་ཐོགས་པ་མེད་པའི་དར་སྣ་ཚོགས་ཀྱི་སྟོད་གཡོགས་འཇམ་པོ་དང་། སྐུའི་སྟ་
ཟུར་ན་དར་གྱི་མདུད་པ་དམ་པོས་བཅིངས་པའི་ཁུག་ལུང་གི་འཕྲོ་ལ་གཡེར་ཁའི་གསུང་འཇམ་པོ་
དང་བཅས་པའི་ལྷ་རྫས་ཀྱི་དར་སྣ་ཚོགས་ཀྱི་སྨད་གཡོགས་མཛེས་པར་བསྣམས་པ། ཞི་ཞིང་རབ་
ཏུ་སྒེག་པ། སྙིང་རྗེ་ཆེ་ཞིང་འཛུམ་པའི་མདངས་ཀྱིས་འགྲོ་བ་ཐམས་ཅད་ལ་ཆགས་པའི་ཉམས་
དང་ལྡན་པ། ཆ་ཤས་བཅུ་དྲུག་བསགས་པའི་ལང་ཚོ་གསར་པའི་ཁུར་གྱིས་རབ་ཏུ་ལྕི་ཞིང་གཡུར་
ཟ་བ། རབ་ཏུ་དྲང་ཞིང་འཕྲང་ཚུགས་པའི་སྐུའི་དབྱིབས་བལྟ་ན་སྡུག་ཅིང་། ཀུན་གྱི་ཡིད་རབ་ཏུ་
འཛིན་པའོ། །འཕགས་པ་སྤྱན་རས་གཟིགས་དབང་ཕྱུག་དང་། གསང་བའི་མཛོད་རབ་ཏུ་འཛིན་
པ་ལ་སོགས་པ་བྱང་ཆུབ་སེམས་དཔའ་རབ་ཏུ་མང་པོ་དག་གིས་ཀྱང་། གདུགས་དཀར་གྱི་ཕྲེང་བ་
དང་། བསིལ་ཡབ་ནོར་བུའི་ཡུ་བ་ཅན་དག་གིས། ཕྱོགས་བརྒྱ་ནས་གཡོབ་ཅིང་བཀུར་བསྟི་
མཛད་པ། ལྷའི་བུ་དུ་མས་ལུས་སྟོད་སྤྲིན་གྱི་གསེབ་ནས་ཕྱུང་སྟེ། མཆོད་པའི་ཉམས་སྣ་ཚོགས་
ཀྱིས་མཆོད་པར་མཛད་པའོ། །སྐུ་ལ་མཚན་བཟང་པོ་སུམ་ཅུ་རྩ་གཉིས་ཀྱིས་པདྨ་ར་གའི་ཕོན་པོ་
ཉམས་རབ་ཏུ་དགའ་བ་དག་གིས་བརྗིད་ཆགས་ཤིང་སྐྱེས་བུ་ཆེན་པོར་མཚོན་པ། དཔེ་བྱད་བཟང་
པོ་བརྒྱད་ཅུའི་རིན་པོ་ཆེའི་རྒྱན་ཕྲེང་བསྟར་ལ་བརྒྱུས་པ་དག་གིས་སྐུའི་ཆ་ཤས་ཐམས་ཅད་ཁྱབ་
333

ལྔ་རིག་དཔེ་ཚོགས་ལས།
༼ཉ༽
པཎ་ཆེན་ཤཱཀྱ་མཆོག་ལྡན་གྱི་གསུང་འབུམ།
ཅིང་མཛེས་པར་བྱས་པ་གཞན་ཡང་། ཟབ་པ་དང་། རྒྱ་ཆེ་བའི་དམ་པའི་ཆོས་ཀྱི་སྒྲ་དབྱངས་རྣ་
བར་འཇེབས་ཤིང་། ཡིད་ལ་གཤིན་པ་མང་པོ་དང་། རིག་པའི་གནས་ལྔ་དང་། ཐ་སྙད་ཀྱི་
གཙུག་ལག་བརྒྱ་ཕྲག་རང་གི་ངང་གིས་འཆར་བའི་གསུང་དབྱངས་ཡན་ལག་དྲུག་ཅུའི་འབྲུག་གི་སྒྲ་
དབྱངས་ལྗགས་གྱི་གློག་ཕྲེང་གཞོན་ནུའི་རྩེ་མོ་ནས། དལ་ཞིང་ཟུར་ཕྱིན་པ་སྐལ་བ་དང་འཚམས་
པའི་སྙིང་ལ་རབ་ཏུ་འབབ་པ་དག་རྒྱུན་མི་འཆད་པར་རབ་ཏུ་འབྱུང་བའོ། །དེའི་གཙུག་ཏོར་དང་།
མགྲིན་པ་དང༌། སྙིང་ཁ་རྣམས་སུ་ཏིང་ངེ་འཛིན་དང་། ཕྱག་རྒྱ་དང་། ༀ་ཨཱཿཧཱུྃ་ལན་གསུམ་གྱི་
བྱིན་གྱིས་བརླབ་པར་བྱའོ། །དེའི་ཐུགས་ཁར་ཟླ་བའི་དཀྱིལ་འཁོར་གྱི་སྟེང་དུ། ཨཱཿཡིག་དཀར་
པོ་འབུར་དུ་དོད་ཅིང་། རྟག་ཏུ་འཆར་བ། ཐུགས་རྡོ་རྗེའི་ངོ་བོར་བཞུགས་པའི་མཐའ་སྐོར་དུ།
གསུང་རྡོ་རྗེའི་ངོ་བོ། ཨོཾ་ཝཱ་ཀྱི་དཱཾ་ན་མ། ཞེས་རང་སྒྲ་དྲག་ཏུ་སྒྲོགས་པའི་ཚུལ་གྱིས་བཞུགས་པ།
དེ་ལས་སེམས་གཞན་དུ་མ་འཕྲོས་པར་སྲོག་རྩོལ་བཟུང་སྟེ་ཡུན་རིང་དུ་མཉམ་པར་བཞག་པར་
བྱའོ། །དེ་ནི་སྒོ་དྲུག་གི་སྒོ་ནས་ལྷ་བསྐྱེད་པའི་ཆོ་གའོ། །དེ་ནས་སྔགས་ཀྱི་བསམ་གཏན་གྱི་ཆོ་ག་
ལས་ངག་གི་དངོས་གྲུབ་བླང་བར་བྱ་སྟེ། ཇི་སྐད་དུ། སྒྲ་དང་སེམས་དང་གཞི་ལ་གཞོལ། །གསང་
སྔགས་མི་འགྱུར་གཞི་ལ་གནས། །ཞེས་གསུངས་པས། སྒྲ་སྔགས་ཀྱི་ཕྲེང་བ་དང་། སེམས་ཟླ་
བའི་དཀྱིལ་འཁོར་དང་། གཞི་སངས་རྒྱས་ཀྱི་སྐུ་རྣམས་གཅིག་ཏུ་དམིགས་ཏེ། སེམས་གཞན་དུ་
མ་ཡེངས་པར་། ཤིབ་བུ་འམ། ཡིད་ཀྱིས་ཡིག་གེ་དྲུག་པ་སྟོང་ཕྲག་ལ་སོགས་པ་ཅི་རིགས་པ་
བཟླ་བར་བྱའོ། །གསང་སྔགས་མི་འགྱུར་བའི་གཞི་ནི། མདུན་གྱི་ལྷག་པའི་ལྷ་ལ་བྱ་བ་ཡིན་ནོ།། །།
དེ་ནས་ཐུན་མཚམས་སུ་བསྟོད་པས་བསྟོད་པར་བྱ་སྟེ། ན་མོ་ཝཱ་གི་ཤྭ་ར་ཡ། ཐུགས་རྗེ་ཆེ་
ལྡན་རྒྱལ་བ་ཐམས་ཅད་ཀྱིས། །